(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΝΣΤ΄

Δευτέρα 24 Ιουλίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Π. Μηταράκη, Π. Καμμένου και Α. Σαμαρά, σελ.   
3. Ανακοινώνεται ότι η Επιτροπή Κανονισμού της Βουλής καταθέτει την έκθεσή της στην πρόταση του Προέδρου της Βουλής των Ελλήνων: «Για την τροποποίηση διατάξεων του Κανονισμού της Βουλής-Μέρος Β' (ΦΕΚ 51 Α'/10.4.1997) και Μέρος Κοινοβουλευτικό (ΦΕΚ 106 Α'/24.6.1987), όπως ισχύει», σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:   
 α) Προς τον Υπουργό Οικονομικών, με θέμα « Άμεση ανάγκη στήριξης των περιοχών της Μάνης που επλήγησαν από τις πυρκαγιές», σελ.   
 β) Προς τον Υπουργό Εθνικής Άμυνας, με θέμα: «Πρόταση αξιοποίησης πρώην Στρατιωτικού Νοσοκομείου 409», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίων νόμων:  
 α) Οι Υπουργοί Οικονομικών, Εσωτερικών, Οικονομίας και Ανάπτυξης, Εθνικής Άμυνας, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Πολιτισμού και Αθλητισμού, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Διοικητικής Ανασυγκρότησης, οι Αναπληρωτές Υπουργοί Εσωτερικών, Εθνικής Άμυνας, Οικονομικών, καθώς και οι Υφυπουργοί Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και Πολιτισμού και Αθλητισμού κατέθεσαν στις 20-7-2017 σχέδιο νόμου με τίτλο: «Προσαρμογή της Ελληνικής Νομοθεσίας στις διατάξεις της Οδηγίας (ΕΕ) 2016/881 και άλλες διατάξεις», σελ.   
 β) Οι Υπουργοί Υγείας, Εσωτερικών, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρώπινων Δικαιωμάτων, Οικονομικών, Διοικητικής Ανασυγκρότησης, Περιβάλλοντος και Ενέργειας, Υποδομών και Μεταφορών, οι Αναπληρωτές Υπουργοί Οικονομικών, Υγείας καθώς και η Υφυπουργός Οικονομικών κατέθεσαν στις 20-7-2017 σχέδιο νόμου με τίτλο: «Μεταρρύθμιση της πρωτοβάθμιας φροντίδας υγείας, επείγουσες ρυθμίσεις αρμοδιότητας Υπουργείου Υγείας και άλλες διατάξεις», σελ.   
 γ) Οι Υπουργοί Παιδείας, Έρευνας και Θρησκευμάτων, Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών, Υγείας, Διοικητικής Ανασυγκρότησης, οι Αναπληρωτές Υπουργοί Παιδείας, Έρευνας και Θρησκευμάτων και Οικονομικών, καθώς και οι Υφυπουργοί Παιδείας, Έρευνας και Θρησκευμάτων και Οικονομικών κατέθεσαν στις 21-7-2017 σχέδιο νόμου με τίτλο: «Οργάνωση και λειτουργία της ανώτατης εκπαίδευσης, ρυθμίσεις για την έρευνα και άλλες διατάξεις», σελ.   
 δ) Οι Υπουργοί Ψηφιακής Πολιτικής, Τηλεπικοινωνιών και Ενημέρωσης, Οικονομίας και Ανάπτυξης και Οικονομικών, καθώς και ο Αναπληρωτής Υπουργός Οικονομικών κατέθεσαν στις 21-7-2017 σχέδιο νόμου με τίτλο: «Ηλεκτρονικό σύστημα διάθεσης τηλεοπτικού διαφημιστικού χρόνου, Τροποποίηση του ν.3548/2007, σύσταση μητρώου περιφερειακού και τοπικού τύπου, Ειδική σήμανση γραμμωτού κώδικα στις έντυπες εκδόσεις, Δημιουργία θεσμικού πλαισίου για την ενίσχυση της παραγωγής οπτικοακουστικών έργων στην Ελλάδα και άλλες διατάξεις», σελ.

ΠΡΟΕΔΡΕΥΩΝ

ΚΑΜΜΕΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΑΜΜΕΝΟΣ Δ. , σελ.  
  
Β. Επί των επικαίρων ερωτήσεων:  
ΑΡΑΧΩΒΙΤΗΣ Σ. , σελ.  
ΒΙΤΣΑΣ Δ. , σελ.  
ΚΑΤΣΑΝΙΩΤΗΣ Α. , σελ.  
ΠΑΠΑΝΑΤΣΙΟΥ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΝΣΤ΄

Δευτέρα 24 Ιουλίου 2017

Αθήνα, σήμερα στις 24 Ιουλίου 2017, ημέρα Δευτέρα και ώρα 18.04΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΔΗΜΗΤΡΙΟΥ ΚΑΜΜΕΝΟΥ**.

**ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Αναστασία Γκαρά, Βουλευτή Έβρου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 1.α.)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 1.β.)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, τώρα θα προχωρήσουμε σε κάποιες ανακοινώσεις προς το Σώμα:

Ο Βουλευτής κ. Παναγιώτης (Νότης) Μηταράκης ζητεί άδεια ολιγοήμερης απουσίας στο εξωτερικό, βάσει του άρθρου 76 του Κανονισμού της Βουλής, από την Τετάρτη 2 Αυγούστου 2017 έως και τη Δευτέρα 7 Αυγούστου 2017 και από τη Δευτέρα 21 Αυγούστου 2017 έως και την Παρασκευή 25 Αυγούστου 2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, Μάλιστα.

**ΠΡΟΕΔΡΕΥΩΝ (Δημήτριος Καμμένος):** Συνεπώς η Βουλή ενέκρινε τη ζητηθείσα άδεια.

Επίσης, ο Πρόεδρος των Ανεξαρτήτων Ελλήνων και Υπουργός Εθνικής Αμύνης κ. Πάνος Καμμένος ζητεί άδεια ολιγοήμερης απουσίας στο εξωτερικό από 25 Ιουλίου 2017 έως και 31 Ιουλίου 2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, Μάλιστα.

**ΠΡΟΕΔΡΕΥΩΝ (Δημήτριος Καμμένος):** Συνεπώς η Βουλή ενέκρινε τη ζητηθείσα άδεια.

Ομοίως, ο πρώην Πρωθυπουργός κ. Αντώνης Σαμαράς ζητεί άδεια ολιγοήμερης απουσίας στο εξωτερικό από 25 Ιουλίου 2017 έως 31 Ιουλίου 2017, προκειμένου να μεταβεί στην Κίνα, κατόπιν προσκλήσεως του Πρωθυπουργού της Λαϊκής Δημοκρατίας της Κίνας κ. Λι Κετσιάνγκ. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, Μάλιστα.

**ΠΡΟΕΔΡΕΥΩΝ (Δημήτριος Καμμένος):** Συνεπώς η Βουλή ενέκρινε τη ζητηθείσα άδεια.

Επίσης, έχω την τιμή να ανακοινώσω προς το Σώμα ότι η Επιτροπή Κανονισμού της Βουλής καταθέτει την έκθεσή της στην πρόταση του Προέδρου της Βουλής των Ελλήνων: «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51 Α΄/10.4.1997) και Μέρος Κοινοβουλευτικό (ΦΕΚ 106 Α΄/24.6.1987), όπως ισχύει».

Επιπλέον, έχω την τιμή να ανακοινώσω προς το Σώμα, πρώτον, ότι οι Υπουργοί Οικονομικών, Εσωτερικών, Οικονομίας και Ανάπτυξης, Εθνικής Άμυνας, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Πολιτισμού και Αθλητισμού, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Διοικητικής Ανασυγκρότησης, οι Αναπληρωτές Υπουργοί Εσωτερικών, Εθνικής Άμυνας, Οικονομικών, καθώς και οι Υφυπουργοί Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και Πολιτισμού και Αθλητισμού κατέθεσαν στις 20-7-2017 σχέδιο νόμου με τίτλο: «Προσαρμογή της Ελληνικής Νομοθεσίας στις διατάξεις της Οδηγίας (ΕΕ) 2016/881 και άλλες διατάξεις».

Δεύτερον, οι Υπουργοί Υγείας, Εσωτερικών, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρώπινων Δικαιωμάτων, Οικονομικών, Διοικητικής Ανασυγκρότησης, Περιβάλλοντος και Ενέργειας, Υποδομών και Μεταφορών, οι Αναπληρωτές Υπουργοί Οικονομικών, Υγείας καθώς και η Υφυπουργός Οικονομικών κατέθεσαν στις 20-7-2017 σχέδιο νόμου με τίτλο: «Μεταρρύθμιση της πρωτοβάθμιας φροντίδας υγείας, επείγουσες ρυθμίσεις αρμοδιότητας Υπουργείου Υγείας και άλλες διατάξεις».

Τρίτον, οι Υπουργοί Παιδείας, Έρευνας και Θρησκευμάτων, Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών, Υγείας, Διοικητικής Ανασυγκρότησης, οι Αναπληρωτές Υπουργοί Παιδείας, Έρευνας και Θρησκευμάτων και Οικονομικών, καθώς και οι Υφυπουργοί Παιδείας, Έρευνας και Θρησκευμάτων και Οικονομικών κατέθεσαν στις 21-7-2017 σχέδιο νόμου με τίτλο: «Οργάνωση και λειτουργία της ανώτατης εκπαίδευσης, ρυθμίσεις για την έρευνα και άλλες διατάξεις».

Τέλος, οι Υπουργοί Ψηφιακής Πολιτικής, Τηλεπικοινωνιών και Ενημέρωσης, Οικονομίας και Ανάπτυξης και Οικονομικών, καθώς και ο Αναπληρωτής Υπουργός Οικονομικών κατέθεσαν στις 21-7-2017 σχέδιο νόμου με τίτλο «Ηλεκτρονικό σύστημα διάθεσης τηλεοπτικού διαφημιστικού χρόνου, τροποποίηση του ν.3548/2007, σύσταση μητρώου περιφερειακού και τοπικού τύπου, ειδική σήμανση γραμμωτού κώδικα στις έντυπες εκδόσεις, δημιουργία θεσμικού πλαισίου για την ενίσχυση της παραγωγής οπτικοακουστικών έργων στην Ελλάδα και άλλες διατάξεις».

Παραπέμπονται στις αρμόδιες Διαρκείς Επιτροπές.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την πρώτη με αριθμό 1247/18-7-2017 επίκαιρη ερώτηση πρώτου κύκλου του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Οικονομικών, με θέμα: «Άμεση ανάγκη στήριξης των περιοχών της Μάνης που επλήγησαν από τις πυρκαγιές».

Θα απαντήσει η Υφυπουργός Οικονομικών κ. Αικατερίνη Παπανάτσιου.

Παρακαλώ, κύριε συνάδελφε, έχετε τον λόγο για δύο λεπτά για την πρωτολογία σας.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ πολύ, κύριε Πρόεδρε.

Κυρία Υφυπουργέ, πρόσφατα είχαμε δύο καταστροφικά γεγονότα στη χώρα μας. Είχαμε τον σεισμό των 6,4 βαθμών της κλίμακας Ρίχτερ στην Κω και θα θέλαμε να εκφράσουμε τη συμπάθεια και τη συμπαράστασή μας στους πληγέντες στην περιοχή.

Είχε προηγηθεί βέβαια η καταστροφική πυρκαγιά της 3ης Ιουλίου στο Δήμο Ανατολικής Μάνης, η οποία έκαψε μεγάλες αγροτοδασικές εκτάσεις, αλλά πέρασε και μέσα από οικισμούς, οικοπεδικές εκτάσεις και κάποιες οικίες στις τοπικές κοινότητες του Κότρωνα, της Κοκκάλας, του Σκουταρίου, του Νυμφίου, των Λουκάδικων, του Φλομοχωρίου, του Παρασυρού, του Πυρρίχου, της Χειμάρρας και άλλων.

Οι ζημιές που έχουν προκληθεί τόσο στη φυτική όσο και στη ζωική παραγωγή στην περιοχή είναι μεγάλες, ενώ υπάρχει και ένα ισχυρό πλήγμα, από ό,τι φαίνεται, στην τοπική οικονομία και στην επιχειρηματικότητα της περιοχής.

Δεδομένου, λοιπόν, ότι σύμφωνα με τις διατάξεις του ν.2556/1997 για τις αποδεδειγμένα πληγείσες επιχειρήσεις, εργοδότες, ασφαλισμένους, που έχουν την εγκατάσταση της δραστηριότητάς τους στις περιοχές που επλήγησαν και δεδομένου, επίσης, ότι σύμφωνα με τις διατάξεις του άρθρου 8 του ν.1284/1982 εξουσιοδοτείται ο Υφυπουργός Οικονομικών να παρατείνει με αποφάσεις του τις προθεσμίες καταβολής βεβαιωμένων χρεών προς το δημόσιο και τρίτους που εισπράττονται από τις ΔΟΥ σε εξαιρετικές περιπτώσεις, όπως αυτή που συζητούμε, επίσης, σύμφωνα με τις διατάξεις της παραγράφου 5 του πέμπτου άρθρου του ν.2275/1994 ο Υπουργός Οικονομικών πάλι με αποφάσεις του, που δημοσιεύονται στην Εφημερίδα της Κυβερνήσεως, δύναται σε εξαιρετικές περιπτώσεις σεισμών πλημμυρών ή άλλων καταστροφών να προβεί σε αναστολή της είσπραξης των ληξιπρόθεσμων οφειλών του δημοσίου, ερωτάσθε σε ποιες από τις ανωτέρω ενέργειες σκοπεύετε να προβείτε, προκειμένου να ανακουφιστούν οι κάτοικοι στις πληγείσες περιοχές και οι επιχειρήσεις και τι άλλα μέτρα προτίθεται να λάβει η Κυβέρνηση.

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ. Παρακαλώ, τον λόγο έχει η κυρία Υπουργός για τρία λεπτά.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κατ’ αρχάς, θα ήθελα να αναφέρω ότι η πολιτική ηγεσία της χώρας μας, αλλά και το Υπουργείο Οικονομικών, έχουν αποδείξει έμπρακτα την ευαισθησία τους στις περιπτώσεις περιοχών που επλήγησαν από θεομηνίες και ακραία καιρικά φαινόμενα.

Θέλω και εγώ από τη μεριά μου, μια και το αναφέρατε και εσείς, να εκφράσω και τη δική μου συμπαράσταση, αλλά και του Υπουργείου Οικονομικών στον δοκιμαζόμενο αυτή τη στιγμή από τον σεισμό λαό της Κω. Πιστεύουμε όλοι ότι με τη βοήθεια καθώς και την άμεση ανταπόκριση της Κυβέρνησης το νησί επιστρέφει στην κανονικότητα.

Σχετικά με την ερώτηση που έχετε κάνει, κύριε Αραχωβίτη, ήδη σε περιοχές του Δήμου Ανατολικής Μάνης, όπως για παράδειγμα στην τοπική ενότητα Κοκκάλας, στην τοπική ενότητα Κρυονερίου, στην τοπική ενότητα Γυθείου και Σμήνους δόθηκε με την ΠΟΛ 1137/2016, λόγω των έντονων βροχοπτώσεων στις 7-9-2016, παράταση και αναστολή βεβαιωμένων και ληξιπρόθεσμων χρεών έως τις 7-3-2017.

Εξάλλου, σύμφωνα με το υφιστάμενο θεσμικό πλαίσιο, το Υπουργείο Οικονομικών είναι αρμόδιο για την αποζημίωση επιχειρήσεων με επιχορήγηση 30% της ζημιάς για κτηριακές εγκαταστάσεις, μηχανολογικό εξοπλισμό, πρώτες ύλες, εμπορεύματα και φορτηγά αυτοκίνητα δημοσίας και ιδιωτικής χρήσης ολοσχερώς κατεστραμμένων, που επλήγησαν από θεομηνίες και φυσικές καταστροφές, εκτός σεισμών, μέσω της έκδοσης κοινής υπουργικής απόφασης των Υπουργών Οικονομικών, Οικονομίας, Ανάπτυξης, Υποδομών και Μεταφορών, με συγκεκριμένες, όμως, προϋποθέσεις.

Σύμφωνα με πληροφορίες από το Τμήμα Κοινωνικής Αρωγής του Υπουργείου Εργασίας στους δικαιούχους πολίτες, οι οποίοι πλήττονται από θεομηνία χορηγούνται οικονομικές και λοιπές ενισχύσεις, όπως είναι ενισχύσεις για επισκευές κύριας οικίας ή αντικατάσταση οικοσκευής ή για αναπηρία ή για τραυματισμό από θεομηνία.

Για την παροχή αυτών των ενισχύσεων οι πληγέντες από θεομηνία υποχρεούνται, προκειμένου να καταστούν δικαιούχοι, να υποβάλλουν σχετική αίτηση στην αρμόδια υπηρεσία του δήμου μέσα σε δύο μήνες από την ημερομηνία του συμβάντος.

Σύμφωνα, όμως, με την ισχύουσα νομοθεσία στις πληγείσες περιοχές μεταβαίνουν αμέσως μετά το συμβάν οι επιτροπές που συγκροτούνται με απόφαση του δημάρχου και προβαίνουν στην καταγραφή και εκτίμηση των ζημιών και ενημερώνουν τους πολίτες για τα γενικότερα μέτρα αποκατάστασης που ενδεχομένως αφορούν για τα δικαιολογητικά που απαιτούνται, καθώς και για τις προβλεπόμενες προθεσμίες υποβολής τους.

Η αρμόδια υπηρεσία, όπως μας ενημέρωσε, δεν έχει λάβει ακόμα σχετικά αιτήματα από τον Δήμο Ανατολικής Μάνης. Επίσης, σύμφωνα με πληροφορίες από τη Διεύθυνση Κύριας Ασφάλισης Μισθωτών και Ασθένειας του ως άνω Υπουργείου, στο πλαίσιο της ανακούφισης και στήριξης των πληγέντων για τις αποδεδειγμένα πληγείσες επιχειρήσεις, εργοδότες ή ασφαλισμένους, που έχουν επαγγελματική εγκατάσταση ή δραστηριότητα σε περιοχές που πλήττονται από θεομηνίες ή άλλες φυσικές καταστροφές και αποδεδειγμένα έχουν υποστεί ζημιές, προβλέπονται διευκολύνσεις σε ό,τι αφορά την καταβολή των ασφαλιστικών εισφορών στους ασφαλιστικούς οργανισμούς.

Επιπλέον, το Τμήμα Αναπτυξιακών Προγραμμάτων και Κρατικών Ενισχύσεων του Υπουργείου Εσωτερικών μάς πληροφόρησε ότι έχει εκδοθεί απόφαση απόδοσης εσόδων από τους κεντρικούς αυτοτελείς πόρους έτους 2017, σύμφωνα με την οποία κατανεμήθηκε στον Δήμο Ανατολικής Μάνης για την κάλυψη δράσεων πυροπροστασίας 63.800 ευρώ. Επίσης, από το πρόγραμμα για την πρόληψη και αντιμετώπιση ζημιών και καταστροφών που προκαλούνται από θεομηνίες ο ανωτέρω δήμος χρηματοδοτήθηκε με το ποσό των 100.000 ευρώ.

Η Γενική Γραμματεία Δημοσίων Επενδύσεων και ΕΣΠΑ του Υπουργείου Οικονομίας και ανάπτυξης μας ενημέρωσε σχετικά με την ύπαρξη Ειδικού Ταμείου Αλληλεγγύης της Ευρωπαϊκής Ένωσης, το οποίο δύναται να συνδράμει τα κράτη-μέλη σε περιπτώσεις φυσικών καταστροφών με σοβαρές επιπτώσεις για τις συνθήκες διαβίωσης στο φυσικό περιβάλλον ή την οικονομία τους.

Επίσης, η Διεύθυνση Αποκατάστασης Επιπτώσεων Φυσικών Καταστροφών του Υπουργείου Υποδομών και Μεταφορών είναι αρμόδια για την αποκατάσταση των ζημιών σε κτήρια μετά από πυρκαγιές στις περιπτώσεις που η περιοχή που επλήγη έχει ενταχθεί με κοινή υπουργική απόφαση στα προγράμματα αποκατάστασης ζημιών του Υπουργείου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Προκειμένου η υπηρεσία να συντάξει την κοινή υπουργική απόφαση με την οποία θα οριοθετούνται οι πληγείσες περιοχές, απαιτείται η υποβολή σχετικού αιτήματος από την περιφερειακή ενότητα ή την περιφέρεια, αφού προηγηθούν οι αυτοψίες στα πληγέντα κτήρια.

Επισημαίνεται ότι τα μέτρα αποκατάστασης λαμβάνονται εφόσον οι καταστροφές που προκαλούνται έχουν χαρακτήρα φυσικής καταστροφής και πλήττουν ευρύτερες περιοχές και όχι μεμονωμένες οικοδομές.

**ΠΡΟΕΔΡΕΥΩΝ (Δημήτριος Καμμένος):** Αγαπητή κυρία Υπουργέ, έχουμε ξεπεράσει τον χρόνο. Αν θέλετε, μπορείτε να συνεχίσετε στη δευτερολογία σας.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ολοκληρώνω σε μισό δευτερόλεπτο, κύριε Πρόεδρε.

Στην συγκεκριμένη περίπτωση, η Διεύθυνση Πολιτικής Προστασίας της Περιφέρειας Πελοποννήσου με έγγραφό της στις 5 Ιουλίου 2017 γνωστοποίησε στην υπηρεσία το συμβάν.

Στη συνέχεια, ζητήθηκε από τη Διεύθυνση Πολιτικής Προστασίας να της αποστείλουν συγκεντρωτικό πίνακα των πορισμάτων, των αυτοψιών στα πληγέντα κτήρια, προκειμένου να εξεταστεί το ενδεχόμενο οριοθέτησης των πληγεισών περιοχών και η ένταξή τους στα προγράμματα αποκατάστασης ζημιών του Υπουργείου.

Καταθέτω τα σχετικά απαντητικά έγγραφα των Υπουργείων.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να μην καταχραστώ άλλο τον χρόνο, θα επανέλθω στη δευτερολογία μου.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κυρία Υπουργέ.

Κύριε Αραχωβίτη, έχετε τον λόγο για τη δευτερολογία σας για τρία λεπτά.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Έχετε δίκιο, κυρία Υπουργέ. Όντως, θα έλεγα ότι η ευαισθησία, η ταχύτητα και η αμεσότητα που επιδείχθηκε στις πλημμύρες -γιατί η περιοχή, δυστυχώς, πλήττεται για δεύτερη φορά μέσα σε έναν χρόνο, είχαμε τις πλημμύρες πέρσι, όπως αναφέρατε- είναι δεδομένη.

Ωστόσο, όπως είπατε, υπάρχει αίτημα από τις 5 Ιουλίου από την περιφέρεια. Όμως, αναφέρατε ότι δεν έχει γίνει αίτημα από τον δήμο για ένταξη της περιοχής. Αυτό είναι κάτι που πρέπει να διαχειριστεί ο δήμος μαζί με τις τοπικές αρχές, μαζί με την περιφερειακή αυτοδιοίκηση, έτσι ώστε να λάβει χώρα η ένταξη στα ευεργετήματα των νόμων που αναφέρατε, να μη γίνει κενό γράμμα, παρά τη βούληση της Κυβέρνησης. Πρέπει, δηλαδή, να γίνουν και οι ανάλογες τοπικές ενέργειες.

Άλλωστε, ήδη από το Υπουργείο Αγροτικής Ανάπτυξης ανακοινώθηκε από τη δεύτερη ημέρα, μετά τη λήξη της πυρκαγιάς, η καταβολή έκτακτης οικονομικής ενίσχυσης για αγορά ζωοτροφών στους κτηνοτρόφους της περιοχής, που χάθηκαν τα βοσκοτόπια τους και οι αποθήκες.

Ωστόσο, αυτό προϋποθέτει τις απαραίτητες ενέργειες από τις τοπικές αρχές. Ελπίζουμε ότι αυτές, εκτός από το αίτημα της περιφέρειας, θα ολοκληρωθούν άμεσα, προκειμένου να προβείτε στην έκδοση των κοινών υπουργικών αποφάσεων που προβλέπονται.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Αραχωβίτη.

Κυρία Υπουργέ, έχετε τον λόγο για τη δευτερολογία σας.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Πραγματικά, κύριε Αραχωβίτη, το αίτημα του δήμου θα πρέπει να γίνει αφού πρώτα κηρυχθεί η περιοχή σε κατάσταση έκτακτης ανάγκης. Πρώτα πρέπει να βγει αυτή η απόφαση και μετά να γίνει το αίτημα του δήμου.

Όμως, θα συνεχίσω με κάποια άλλα ζητήματα, που αφορούν το Υπουργείο Αγροτικής Ανάπτυξης, για την πυρκαγιά που σημειώθηκε τον Ιούλιο του 2017 στην ευρύτερη περιοχή του Δήμου Ανατολικής Μάνης. Προξενήθηκαν ζημιές σε γεωργοκτηνοτροφικές εκμεταλλεύσεις. Η ζημιωθείσα έκταση είναι τριάντα χιλιάδες στρέμματα, δασική και καλλιεργήσιμη.

Ειδικότερα, ζημιές είχαμε σε φυτικό κεφάλαιο, κυρίως ελαιόδεντρα, πάγιο κεφάλαιο, αποθήκες και στάβλους και αποθηκευμένα προϊόντα. Για τις ζημιές αυτές διενεργήθηκαν άμεσα επισημάνσεις και υποβάλλονται αρχικές αιτήσεις ζημιάς από τους παραγωγούς.

Οι καταγραφές για τις ανωτέρω ζημιές θα ξεκινήσουν από την επόμενη εβδομάδα για το πάγιο κεφάλαιο και αποθηκευμένα προϊόντα και αργότερα για το φυτικό κεφάλαιο. Στη συνέχεια οι ζημιές του πάγιου φυτικού κεφαλαίου και των αποθηκευμένων προϊόντων, εφόσον πληρούνται οι προϋποθέσεις που απαιτεί ο Κανονισμός Κρατικών Οικονομικών Ενισχύσεων και οι κοινοτικές κατευθυντήριες γραμμές για τις κρατικές ενισχύσεις στον τομέα της γεωργίας και της δασοκομίας, θα ενταχθούν σε Πρόγραμμα Χορήγησης Κρατικών Οικονομικών Ενισχύσεων, αρμοδιότητας του ΠΣΕΑ, το οποίο θα υποβληθεί προς έγκριση στα συναρμόδια Υπουργεία και στην Ευρωπαϊκή Ένωση, μετά το τέλος της αντιπυρικής περιόδου.

Οι αντίστοιχες ενισχύσεις θα καταβληθούν στους δικαιούχους παραγωγούς μετά την έγκριση του προγράμματος και της δαπάνης από το Υπουργείο Οικονομικών και οπωσδήποτε μετά την επιβεβαίωση αποκατάστασης και αντικατάστασης των ζημιών.

Μετά την έκδοση της κοινής υπουργικής απόφασης του προγράμματος σε ΦΕΚ, ο ΕΛΓΑ θα προβεί σε ανακοίνωση και θα καλεί τους ενδιαφερόμενους παραγωγούς να υποβάλουν την αίτηση ζημιάς που προξενήθηκε στη γεωργοκτηνοτροφική του εκμετάλλευση από την ανωτέρω πυρκαγιά, συνοδευόμενη από τα σχετικά δικαιολογητικά που θα αναφέρονται στην ΚΥΑ του προγράμματος.

Μετά την ολοκλήρωση της διαδικασίας θα καταβληθούν οι σχετικές ενισχύσεις. Σημειώνεται ότι οι ενισχύσεις των προγραμμάτων ΠΣΕΑ αποτελούν κρατικές ενισχύσεις που προέρχονται από τον κρατικό προϋπολογισμό και καταβάλλονται με σκοπό τη διατήρηση της αγροτικής δραστηριότητας, όπως γνωρίζετε πάρα πολύ καλά.

Για τον λόγο αυτό αφορούν βεβαιωμένες δαπάνες, δηλαδή πρώτα γίνεται η αποκατάσταση των ζημιών από τους παραγωγούς, στη συνέχεια βεβαιώνεται από τους αρμόδιους γεωτεχνικούς η πραγματοποίηση των εργασιών και ακολούθως καταβάλλονται οι αντίστοιχες ενισχύσεις. Γι’ αυτό δεν μπορεί να δοθεί κάποιο συγκεκριμένο χρονοδιάγραμμα καταβολής των ενισχύσεων, γιατί αυτό εξαρτάται και από τον χρόνο αποκατάστασης των ζημιών από τους παραγωγούς, όπως έχει προαναφερθεί.

Επιπρόσθετα, μετά την έγκριση του καινούργιου Κανονισμού Κρατικών Οικονομικών Ενισχύσεων από την Ευρωπαϊκή Ένωση, οι χρόνοι έγκρισης των προγραμμάτων συντομεύουν κατά πολύ σε σύγκριση με τα παρελθόντα προγράμματα, με αποτέλεσμα να συντομεύουν και όλες οι διαδικασίες που προαναφέρθηκαν κατά την επέκταση ή καταβολή των ενισχύσεων.

Τέλος, επισημαίνεται ότι από την ανωτέρω πυρκαγιά προξενήθηκαν ζημιές και σε ζωικό κεφάλαιο, οι οποίες καλύπτονται από τον Κανονισμό Ζωικού Κεφαλαίου του ΕΛΓΑ. Γι’ αυτές τις ζημιές ολοκληρώθηκαν οι εκτιμήσεις. Στη συνέχεια θα κοινοποιηθούν τα πορίσματα και θα ακολουθήσει η διαδικασία για την καταβολή των αποζημιώσεων στους ασφαλιστικά ενήμερους κτηνοτρόφους.

Καταλήγοντας να σημειώσω ότι, όπως αναφέρετε και εσείς στην ερώτησή σας, με τον ν.2275/1994 εξουσιοδοτείται ο Υπουργός Οικονομικών να εκδίδει σχετικές αποφάσεις, με τις οποίες αναστέλλεται η είσπραξη των ληξιπρόθεσμων οφειλών προς το δημόσιο για χρονικό διάστημα μέχρι έξι μήνες και ρυθμίζεται η καταβολή των χρεών αυτών μέχρι είκοσι τέσσερις μηνιαίες δόσεις. Με τον ν.1284/1982 παρατείνονται με αποφάσεις του οι προθεσμίες καταβολής των βεβαιωμένων χρεών προς το δημόσιο σε εξαιρετικές περιπτώσεις.

Κατόπιν των ανωτέρω, αναμένουμε το σχετικό αίτημα προς το Υπουργείο μας για την κήρυξη της πληγείσας περιοχής σε κατάσταση έκτακτης ανάγκης, προκειμένου να προβούμε στη λήψη των ανωτέρω μέτρων, στο πλαίσιο των αρμοδιοτήτων μας.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ την κυρία Υπουργό.

Προχωρούμε τώρα στην πρώτη με αριθμό 1245/18-7-2017 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον ΥπουργόΕθνικής Άμυνας, με θέμα: «Πρόταση αξιοποίησης του πρώην Στρατιωτικού Νοσοκομείου 409».

Θα απαντήσει ο Αναπληρωτής Υπουργός Εθνικής Άμυνας κ. Βίτσας.

Κύριε Κατσανιώτη, έχετε τον λόγο για δύο λεπτά.

**ΑΝΔΡΕΑΣ ΚΑΤΣΑΝΙΩΤΗΣ:** Κύριε Πρόεδρε, ευχαριστώ.

Αξιότιμε κύριε Υπουργέ, στην περιοχή της δυτικής Ελλάδας και των Ιονίων Νήσων υπάρχει μία σειρά από στρατιωτικούς σχηματισμούς, εκπαιδευτικούς και επιχειρησιακούς, όπως είναι ο Άραξος, η Ανδραβίδα, η ΣΕΤΤΗΛ, το ΚΕΤΧ, το Μεσολόγγι, καθώς επίσης και μια σειρά από ομάδες, όπως είναι μεγάλη αστυνομική δύναμη, πυροσβεστική δύναμη, λιμενικό, ΕΜΑΚ, απόστρατοι, καθώς και έφεδροι.

Καταλαβαίνετε ότι μιλάμε ταυτόχρονα για κάποιες χιλιάδες ανθρώπων, οι οποίοι έχουν ανάγκες ετήσιες ή διετείς, βάσει της υπηρεσίας τους, να περνούν από συγκεκριμένους ιατρικούς ελέγχους, καθώς επίσης και μια σειρά από ανάγκες που έχουν αυτοί και οι οικογένειές τους.

Όλοι αυτοί καλούνται να έρχονται στα στρατιωτικά νοσοκομεία των Αθηνών, ανάλογα με την ειδικότητά τους, και να υπάρχει ένα κόστος για την πολιτεία με τα φύλλα πορείας και ένα δικό τους προσωπικό κόστος σε σχέση με την οικονομική κατάσταση στην οποία ζούμε.

Ταυτόχρονα, στην Πάτρα υπάρχει το πρώην «409 Γενικό Στρατιωτικό Νοσοκομείο», ένα νοσοκομείο που ακόμα και τώρα στην Πάτρα το λέμε «το Στρατιωτικό Νοσοκομείο». Αμέσως μετά τον σεισμό του 2008 και μέχρι πρότινος φιλοξενούσε κάποιες κλινικές του Νοσοκομείου «Ο Άγιος Ανδρέας».

Αυτές οι κλινικές έχουν ήδη μεταφερθεί ήδη στον «Άγιο Ανδρέα». Ανάγκες κτηριακές υπάρχουν. Υπάρχει ανάγκη να διαμορφωθεί, αλλά πραγματικά είναι ένα κτήριο στο οποίο θα μπορούσε να γίνει, μετά την Αθήνα, τη Θεσσαλονίκη και τη Λάρισα, ένα σημαντικό στρατιωτικό νοσοκομείο, το οποίο αφ’ ενός θα βοηθούσε την περιοχή, αφ’ ετέρου θα αποσυμφορούσε τα νοσοκομεία της Αθήνας.

Θα ήθελα να σας ρωτήσω αρχικά εάν προτίθεστε, όσον αφορά αυτό το νοσοκομείο -το οποίο ανήκει στο Υπουργείο Εθνικής Άμυνας μέσω του ΤΕΘΑ και χρησιμοποιήθηκε στην ουσία για κάποιο διάστημα από το νοσοκομείο «Ο Άγιος Ανδρέας»- να προχωρήσετε στη μελέτη για το αν πραγματικά χρειάζεται ένα τέτοιο στρατιωτικό νοσοκομείο στην Πάτρα, το οποίο θα εξυπηρετεί τους εν ενεργεία στρατιωτικούς, τα σώματα ασφαλείας, τους πυροσβέστες, τους αποστράτους, τους εφέδρους, τους λιμενικούς και τις οικογένειές τους.

Επίσης, σας ερωτώ -αν προτίθεστε να το δείτε αυτό ως πιθανή δυνατότητα, ως ενδεχόμενο- αν μπορούν να γίνουν κάποιες μελέτες οικονομοτεχνικής φύσης, για να δούμε εάν πραγματικά υπάρχει δυνατότητα αυτή τη στιγμή ή εάν συμφέρει το κράτος μια τέτοια λογική και αν μπορούν να βρεθούν χρηματοδοτικά εργαλεία.

Τέλος, θα ήθελα να μάθω, αν δεν υπάρχει αυτή η προσέγγιση από εσάς, πραγματικά, τι προτίθεστε να κάνετε με αυτό το ακίνητο που ανήκει στο Υπουργείο Εθνικής Άμυνας;

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Κατσανιώτη.

Τον λόγο έχει ο Υπουργός κ. Βίτσας.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ευχαριστώ, κύριε Πρόεδρε.

Κύριε Κατσανιώτη, κατ’ αρχάς να παραθέσω ένα μικρό ιστορικό. Η υπόθεση της απόδοσης του «409 Γενικού Στρατιωτικού Νοσοκομείου» δεν είναι από το 2008. Αποδόθηκε με απόφαση της διοικούσας επιτροπής του Ταμείου Εθνικής Άμυνας -θυμίζω ότι τότε, αν δεν κάνω λάθος, πρόεδρος του Ταμείου Εθνικής Άμυνας ήταν ο αείμνηστος Ανδρέας Παπανδρέου- το 1983.

Από τότε έχει αποδοθεί στο νοσοκομείο «Άγιος Ανδρέας», το οποίο, επειδή τυχαίνει και εγώ να έχω κάποιες σχέσεις, γνωρίζω τι είναι. Τότε δόθηκε και το «Στρατόπεδο Χριστιά». Τυπικά είναι το νοσοκομείο μαζί με όλες τις κτηριακές υποδομές. Βεβαίως, αποδόθηκε προσωρινά. Δεν ήταν πλήρης παραχώρηση και της κυριότητας.

Τον Απρίλιο του 2017 το Υπουργείο Υγείας με σχετικό έγγραφό του αποδέσμευσε αυτές τις εγκαταστάσεις, όταν μετεγκατέστησε αυτά τα τμήματα –και εννοείται ότι μετεγκατέστησε και τον εξοπλισμό αυτών των τμημάτων- στον κυρίως χώρο του Γενικού Νοσοκομείου Πατρών.

Άρα στη συνέχεια υπάρχει απόφαση της διοικούσας επιτροπής του ΤΕΘΑ, του Ταμείου Εθνικής Άμυνας, και πρόκειται αυτές τις μέρες να υπογραφεί το πρωτόκολλο παράδοσης και παραλαβής. Το λέω αυτό το ιστορικό για να δούμε ότι είναι ένας μικρός χρόνος -γιατί δεν ξέρεις πότε- για να υπάρξει κάποια ολοκληρωμένη σκέψη.

Παρ’ όλα αυτά, έχει γίνει μια συζήτηση με τη Διεύθυνση Υγειονομικού του ΓΕΕΘΑ για αυτή την περίπτωση. Και να μην το κρύψω ότι και από τη δική σας την ερώτηση προκλήθηκε αυτή η συζήτηση.

Μέχρι τώρα δεν υπάρχει κάποια μελέτη, ούτε έχει ενταχθεί στον προγραμματισμό, για δύο κυρίως λόγους. Δεν ξέρω τι θα γίνει από εδώ και πέρα αλλά θα σας πω μετά στο δεύτερο ερώτημά σας. Ο ένας λόγος είναι ότι όλα αυτά τα χρόνια δεν ήρθε, θα έλεγε κανείς, ως μια επείγουσα ανάγκη. Δεν λέω ότι δεν υπάρχουν ανάγκες. Αναφέρατε δύο σχηματισμούς που είναι αρκετά μεγάλοι, της Αεροπορίας και του Στρατού Ξηράς στο Μεσολόγγι. Οι άλλοι είναι δεκάδες άνθρωποι.

Όσον αφορά τους αποστράτους, έχει ληφθεί μέριμνα έτσι ώστε να εξυπηρετούνται και στο δημόσιο και στο πανεπιστημιακό νοσοκομείο που υπάρχει έτσι κι αλλιώς στην περιοχή. Και, βεβαίως, όλα αυτά τα χρόνια έχουν βελτιωθεί πολύ –και ιδιαίτερα το τελευταίο χρονικό διάστημα- και οι μεταφορές στην περιοχή, οπότε τα νοσοκομεία δεν είναι τόσο μακριά όσο ήταν. Άρα το ένα είναι αυτό.

Το δεύτερο είναι το οικονομικό ζήτημα που υπάρχει. Άλλωστε, δεν μιλάτε και εσείς για αύριο το πρωί. Μιλάτε για οικονομοτεχνική μελέτη. Μιλάμε για εκατομμύρια ευρώ, δεν μιλάμε πλέον για κάποια λίγα χρήματα.

Και το τρίτο είναι το ζήτημα του προσωπικού που αν αύριο το κάναμε, σημαίνει ότι θα αφαιρούσαμε προσωπικό από τα υπάρχοντα νοσοκομεία, που θα ελάττωναν τη δυναμικότητά τους, μιας και υπάρχοντα στρατιωτικά νοσοκομεία θα πρέπει να σας πω ότι έχουν μια αναφορά σε περίπου εξακόσιες και επτακόσιες χιλιάδες δικαιούχους. Άρα αυτό είναι το ζήτημα.

Τώρα, τι μπορεί να συμβεί; Ας αφήσω το τι μπορεί να συμβεί για τη δευτερολογία μου. Πάντως, αυτή τη στιγμή δεν υπάρχει κάποιος προγραμματισμός για να γίνει μια τέτοια μελέτη. Αναγνωρίζουμε και ξέρουμε το πρόβλημα και θα δούμε τι θα κάνουμε. Θα σας πω αμέσως μετά.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ, κύριε Υπουργέ.

Κύριε Κατσανιώτη, έχετε τον λόγο για τη δευτερολογία σας για τρία λεπτά.

**ΑΝΔΡΕΑΣ ΚΑΤΣΑΝΙΩΤΗΣ:** Κύριε Υπουργέ, αφ’ ενός να θυμίσω ότι την πρώτη φορά που συζητήσαμε εδώ, είχαμε κάτι καλό. Ξεκίνησε μια συζήτηση, ώστε τα ασθενοφόρα του ΕΚΑΒ να συντηρούνται στον Άραξο. Άρα πιστεύω ότι ίσως είναι η αρχή μιας νέας συζήτησης.

Αυτό που θα μπορούσαμε να δούμε και, πραγματικά, για εμένα έχει πολύ μεγάλή αξία, είναι ότι πέραν από τους μεγάλους σχηματισμούς που υπάρχουν στην περιοχή, υπάρχουν μεγάλες δυνάμεις της Αστυνομίας, του Λιμενικού, της Πυροσβεστικής, που θα μπορούσαν, πραγματικά, να απεγκλωβίσουν τις δημόσιες δομές από τη μία και αφ’ ετέρου όλοι αυτοί που έρχονται και –σε εισαγωγικά- «επιβαρύνουν» τα στρατιωτικά νοσοκομεία των Αθηνών, να εξυπηρετούνται εκεί.

Θα μπορούσαμε, επίσης, να δούμε την πιθανότητα, να έχουμε εκεί μία, αν θέλετε, πρωτοβάθμια φροντίδα, δηλαδή κάποιες κλινικές ή κάποιες δομές που σε πρώτη φάση θα εξυπηρετούσαν απλά πράγματα, συγκεκριμένα πράγματα για όλους αυτούς τους ανθρώπους, που αυτοί και οι οικογένειές τους, κύριε Υπουργέ, είναι αρκετές χιλιάδες στην περιοχή.

Συμφωνώ ότι η ανάπτυξη των οδικών δικτύων βοηθάει και άρα όλα τα προγραμματισμένα περιστατικά θα μπορούσαν να γίνονται στα στρατιωτικά νοσοκομεία της Αθήνας και στις δομές της Αθήνας, αλλά από την άλλη το επόμενο που θα ήθελα να προσθέσω, είναι ότι ο Στρατός και οι τεχνικές του υπηρεσίες έχουν δυνατότητες είτε να δουν είτε να επισκευάσουν υποδομές που πραγματικά υπάρχουν, ίσως με λιγότερο κόστος απ’ ό,τι αν θέλετε η αγορά.

Τέλος, θα ήθελα να πω ότι για μένα στην εποχή της κρίσης, το πιο σημαντικό, κύριε Υπουργέ, είναι να μπορούμε να συντηρούμε τις δημόσιες υποδομές. Αυτό είναι ένα κτήριο, το οποίο αγοράστηκε από το Υπουργείο Εθνικής Άμυνας. Ένας δωρητής το έχτισε, για να γίνει στρατιωτικό νοσοκομείο, στην ουσία για να εξυπηρετήσει το στρατόπεδο ΚΕΤΘ, που είναι δίπλα.

Είναι μια δημόσια υποδομή, που μέχρι και πριν λίγο σαν δομή λειτουργούσε ως νοσοκομείο, που σημαίνει –και, πραγματικά, χαίρομαι που αρχίζετε να το σκέφτεστε και ξέρω ότι είστε ένας άνθρωπος που έχετε πάντα θετική σκέψη- ότι προκειμένου μια υποδομή να ρημάξει, είναι προτιμότερο να αρχίσουμε να σκεφτόμαστε, πώς θα την βάλουμε πάλι στο σύστημα υγείας, πώς θα μπορέσει, πραγματικά, μέσω του Υπουργείου Εθνικής Άμυνας να λειτουργήσει ένα τοπικό αναπτυξιακό εργαλείο, από τη μία να μη ρημάξει ένα κτήριο και πώς οι απόστρατοι, οι εν ενεργεία στρατιωτικοί, οι ένστολοι, οι πυροσβέστες και οι έφεδροι θα μπορέσουν, πραγματικά, σε εποχή κρίσης, να έχουν πρόσβαση σε ένα κομμάτι πολύ κοντά σε αυτούς.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Κατσανιώτη.

Θα ακούσουμε τον κύριο Υπουργό στη δευτερολογία του.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κύριε Κατσανιώτη, πολύ σύντομα θα πω τα εξής.

Κατ’ αρχάς θα πρέπει να συμφωνήσουμε ότι αυτό που θα πρέπει να κάνουμε όλοι -και προσπαθούμε να το κάνουμε- είναι να βελτιώσουμε το δημόσιο σύστημα υγείας. Άρα αυτό είναι το κεντρικό μας, αν θέλετε, ζήτημα. Διότι επικουρικά θα έλεγε κάποιος, με κάποια σχετική αυτοτέλεια λειτουργεί το σύστημα υγείας των Ενόπλων Δυνάμεων. Διαφορετικά θα αρχίσουμε να έχουμε προβλήματα.

Δεύτερον, είναι δεδομένη η δυνατότητα που έχουν οι Ένοπλες Δυνάμεις να κάνουν έργα, ας πούμε πιο φθηνά, με πιο φθηνό τρόπο απ’ ό,τι η ελεύθερη αγορά. Όμως από την άλλη μεριά ο εξοπλισμός ενός νοσοκομείου δεν γίνεται με έργα. Χρειάζονται μηχανήματα κ.λπ., κ.λπ..

Το τρίτο που ήθελα να τονίσω, είναι τι μπορεί να γίνει, δηλαδή έρχομαι σε αυτό που ήθελα να σας απαντήσω πριν. Κατ’ αρχάς σας είπα ότι το πρώτο είναι να δούμε το ζήτημα. Αν θέλετε την προσωπική μου γνώμη, υπάρχουν άλλα ζητήματα που είναι πιο επείγοντα, αλλά πρέπει να αρχίσουμε να σχεδιάζουμε και για το μέλλον. Αυτό είναι το ένα.

Το δεύτερο είναι ότι υπάρχει ο νόμος, ο οποίος σας είναι γνωστός, ο 4407/2016 σε σχέση με την περιουσία των Ενόπλων Δυνάμεων, του ΤΕΘΑ δηλαδή. Άρα αυτός αφού ολοκληρωθεί, μπορεί να ενεργοποιηθεί. Αυτός ο νόμος έχει δύο βασικά στοιχεία. Το ένα είναι, πώς μπορεί να τον ενεργοποιήσει και να εκμεταλλευθεί, να αξιοποιήσει αυτόν τον χώρο τον δημόσιο με διάφορους τρόπους και το άλλο είναι, πώς μπορεί να αξιοποιηθεί γενικότερα, δηλαδή από την κοινωνία, πάντοτε με ένα όφελος και από την πλευρά των Ενόπλων Δυνάμεων.

Το τρίτο δε που ήθελα να σας πω -και να κλείσω με αυτό- είναι ότι σε όλα αυτά τα χρόνια, πέρα από την ιδιαίτερη μέριμνα στην υγεία όσον αφορά στις Ένοπλες Δυνάμεις, θυμίζω ότι έχουμε ανοίξει νέες κλινικές τον τελευταίο ενάμιση τουλάχιστον χρόνο, θυμίζω ότι έχουμε βελτιώσει πάρα πολύ τις ιατρικές υποδομές στις στρατιωτικές μονάδες, θυμίζω ότι έχουμε συμβάλει αρκετά και στο Εθνικό Σύστημα Υγείας. Αν θυμάμαι καλά, αυτή τη στιγμή πενήντα δύο αγροτικοί ιατροί βρίσκονται σε άγονες περιοχές μετά από αίτημα του Υπουργείου Υγείας και συγχρόνως οι αεροδιακομιδές κατά κύριο λόγο γίνονται από την Αεροπορία και από την Αεροπορία Στρατού και με τη νέα βάση που έχουμε στη Σύρο.

Άρα έχουμε βελτιώσει, κατά την γνώμη μου, την προσφορά των Ενόπλων Δυνάμεων και του Υπουργείου Εθνικής Άμυνας στο σύνολο της υγείας και συγχρόνως έχουμε αναπτύξει ένα καινούργιο σύστημα και αναλαμβάνουμε ευθύνες και για άλλα ζητήματα, όπως είναι, ας πούμε, το ζήτημα του προσφυγικού. Μιλώ πάντοτε από την ιατρική άποψη.

Επειδή καταλαβαίνω, λοιπόν, ότι περισσότερο από επίκαιρη ερώτηση, εδώ έχουμε να κάνουμε με μια πρόταση, εγώ σας υπόσχομαι ότι και έχω καταγράψει την πρόταση και θα την δούμε και θα είμαστε σε μια σχέση συζήτησης, θα έλεγα, στο τι καλύτερο μπορεί να γίνει γι’ αυτή την περιοχή.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Ευχαριστούμε πολύ, κύριε Κατσανιώτη.

Θα προχωρήσουμε στην ανάγνωση των ακυρωθεισών επικαίρων ερωτήσεων.

Λόγω κωλύματος του Αναπληρωτή Υπουργού Υγείας κ. Παύλου Πολάκη με αιτία ανειλημμένες υποχρεώσεις, δεν θα συζητηθεί η τέταρτη με αριθμό 1251/18-7-2017 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, σχετικά με τη μη καταβολή δεδουλευμένων των εργαζομένων, της εταιρείας «ΣΥΚΑΣ ΔΗΜ. & ΣΙΑ Ε.Ε.» στο Πανεπιστημιακό Γενικό Νοσοκομείο Λάρισας.

Όπως επίσης δεν θα συζητηθεί η δεύτερη με αριθμό 1246/18-7-2017 επίκαιρη ερώτηση δεύτερου κύκλου του Βουλευτή Λαρίσης της Δημοκρατικής Συμπαράταξης ΠΑΣΟΚ – ΔΗΜΑΡ κ. Κωνσταντίνου Μπαργιώτα προς τον Υπουργό Υγείας, με θέμα: «Απουσία μηχανισμού ελέγχου και αξιολόγησης της αναγκαιότητας διακομιδών, πλωτών διακομιδών και αεροδιακομιδών του ΕΚΑΒ».

Λόγω κωλύματος του Υπουργού Οικονομικών, του κ. Ευκλείδη Τσακαλώτου, με αιτία φόρτο εργασίας, δεν θα συζητηθεί η τρίτη με αριθμό 1219/12-7-2017 επίκαιρη ερώτηση πρώτου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Κουτσούκου προς τον Υπουργό Οικονομικών, με θέμα: «Οι δεσμεύσεις προς το Διεθνές Νομισματικό Ταμείο (ΔΝΤ) και τα προαπαιτούμενα της αξιολόγησης χωρίς ενημέρωση της Βουλής».

Επίσης δεν θα συζητηθεί η τρίτη με αριθμό 1119/3-7-2017 επίκαιρη ερώτηση δεύτερου κύκλου του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την κλοπή ηλεκτρικού ρεύματος.

Δεν θα συζητηθεί και η τέταρτη με αριθμό 1032/16-6-2017 επίκαιρη ερώτηση δεύτερου κύκλου του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τις στοιχηματικές εταιρείες.

Επίσης η πέμπτη με αριθμό 1026/14-6-2017 επίκαιρη ερώτηση δεύτερου κύκλου του Ανεξάρτητου Βουλευτή Μεσσηνίας κ. Δημητρίου Κουκούτση προς τον Υπουργό Οικονομικών, με θέμα: «Προοπτική και ανάγκες του διεθνούς αερολιμένα Καλαμάτας».

Ακόμα δεν θα συζητηθεί η όγδοη με αριθμό 931/2-6-2017 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με την υπόθεση «SIEMENS».

Τελευταία ερώτηση που δεν θα συζητηθεί προς τον κ. Τσακαλώτο, είναι η ένατη με αριθμό 924/1-6-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών, σχετικά με τον «διορισμό υπόδικης στη διοίκηση του υπερταμείου».

Λόγω κωλύματος του Αναπληρωτή Υπουργού Οικονομικών κ. Γεωργίου Χουλιαράκη με αιτία το κοινοβουλευτικό έργο, δεν θα συζητηθεί η δεύτερη με αριθμό 1244/18-7-2017 επίκαιρη ερώτηση πρώτου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και διάθεση ποσού για κοινωνικούς σκοπούς».

Επίσης δεν θα συζητηθεί η πρώτη με αριθμό 5958/576/30-5-2017 ερώτηση και αίτηση κατάθεσης εγγράφων του Ανεξάρτητου Βουλευτή Β΄ Αθηνών κ. Γεωργίου – Δημητρίου Καρρά προς τον Υπουργό Οικονομικών, με θέμα: «Αναζητήθηκαν ή όχι εναλλακτικές λύσεις, ώστε να αποφευχθεί η νέα περικοπή της συνταξιοδοτικής δαπάνης με τον τελευταίο ν.4472/2017;».

Λόγω κωλύματος του Αναπληρωτή Υπουργού Υγείας κ. Πολάκη, δεν θα συζητηθεί η έκτη με αριθμό 976/6-6-2017 επίκαιρη ερώτηση δεύτερου κύκλου της Βουλευτού Χαλκιδικής του Λαϊκού Συνδέσμου - Χρυσή Αυγή κ. Σωτηρίας Βλάχου προς τον Υπουργό Υγείας, με θέμα: «Ελλείψεις ασθενοφόρων στο Νομό Χαλκιδικής θέτουν σε κίνδυνο τη ζωή πολιτών».

Λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνο Γαβρόγλου, δεν θα συζητηθεί η έβδομη με αριθμό 923/1-6-2017 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων, με θέμα: «Εκπλήρωση του τάματος του έθνους».

Τέλος, κυρίες και κύριοι συνάδελφοι, έχουν διανεμηθεί τα Πρακτικά της Πέμπτης 18 Μαΐου 2017, της Πέμπτης 25 Μαΐου 2017, της Παρασκευής 26 Μαΐου 2017, της Δευτέρας 29 Μαΐου 2017, της Παρασκευής 2 Ιουνίου 2017, της Τρίτης 6 Ιουνίου 2017 και τέλος της Τετάρτης 7 Ιουνίου 2017 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Συνεπώς τα Πρακτικά της Πέμπτης 18 Μαΐου 2017, της Πέμπτης 25Μαΐου 2017, της Παρασκευής 26 Μαΐου 2017, της Δευτέρας 29 Μαΐου 2017, της Παρασκευής 2 Ιουνίου 2017, της Τρίτης 6 Ιουνίου 2017 και τέλος της Τετάρτης 7 Ιουνίου 2017 επικυρώθηκαν.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Με τη συναίνεση του Σώματος και ώρα 18.49΄ λύεται η συνεδρίαση για αύριο, ημέρα Τρίτη 25 Ιουλίου 2017 και ώρα 10.00΄, με αντικείμενο εργασιών του Σώματος, αποφάσεις Βουλής: συζήτηση και ψήφιση σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής της πρότασης του Προέδρου της Βουλής: «Για την τροποποίηση διατάξεων του Κανονισμού της Βουλής – Μέρος Β΄(ΦΕΚ 51 Α΄/10.4.1997) και Μέρος Κοινοβουλευτικό (ΦΕΚ 106 Α΄ 24.6.1987) όπως ισχύει», σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**